**Styregruppemøde Udviklingscenter for Demensområdet.**

**Torsdag d. 24. januar 2019 kl. 14.00 – 16.00**

**UCL Campus Odense Niels Bohrs Allé 1, lokale H 118 B (samme lokale som sidst)**

**Deltagere:** Michael Bjørn, Inger Stenstrøm Rasmussen, Judith Poulsen, Kirsten Vie Madsen, Kitt Lysén Pedersen, Marianne Legaard Møller, Paul Erik Weidemann og Erik Knudsen

Afbud: Jerry Vinther, Allan Christiansen, Gunna Funder og René Lorenz

Referent: Kim Koldby

**Dagsorden:**

1. **Velkomst** ved styregruppeformand Michael Bjørn

1. **Referat fra sidste møde:** Godkendt
2. **Meddelelser fra formanden**
3. **Status på udviklingscentrets aktiviteter og regnskab for perioden 01.09.2017 – 31.12.2018**

Posten: Mødeudgifter – 4 styregruppemøder dækker også udgifter til samtlige arbejdsgruppemøder, InnoRun forplejning mm. Posten ændres til ”Mødeudgifter”

Med dette er den aftalte UfD økonomi bundet til igangværende aktiviteter. Nye aktiviteter skal således dækkes gennem ekstern finansiering mv.

EU projektet Embracing Dementia indgår med udgifter i 2021. Disse udgifter er dækket i eksisterende budget men ligger efter udløb af gældende samarbejdsaftale.

Regnskab for 2017-2018 samt budget er godkendt.

Oversigten over aktiviteter ved SOSU-Fyn og UCL viser høj prioritering af området på uddannelsesinstitutionerne og dermed fuld efterlevelse af samarbejdsaftalen.

Oversigt over demensfaglige aktiviteter ved SOSU-Fyn og UCL er godkendt.

1. **Orientering diplommodul målrettet erfarne medarbejdere**

Modulet er evalueret særdeles positivt af deltagerne. Styregruppen har også positive tilbagemeldinger fra egne medarbejdere.

Jf. tilbagemeldinger på kvalitative spørgsmål foretages justeringer omkring lægefaglig undervisning og opprioritering af etiske dilemmaer omkring demens.

Styregruppen er opfordret til opmærksomhed på forårets udbud af modulet herunder også gerne at sprede det gode budskab til samarbejdspartnere udenfor udviklingscentret.

Evalueringen er taget til efterretning

1. **Orientering om Journal Club målrettet demenskonsulenter/demenskoordinatorer**

De gennemførte journal clubs er af deltagerne vurderet som meget givende. Journal Club er rammen hvorunder forskning, praksis og uddannelse bearbejder ny forskningsbaseret viden og drøfter implikationer i for både praksis og uddannelse. Det giver både forståelse for aktuel forskning på demensområdet og øget forståelse for hinandens praksisser. Journal Clubs er ligeledes benyttet som opkvalificeringstilbud til de mere kompetente medarbejdere fra praksis.

Styregruppen opfordrer derfor til undersøgelse af mulighed for genetablering af journal clubs. Erik Knudsen drøfter dette i UCL regi.

1. **Handleplansaktivitet indenfor personrettede indsatser**

Styregruppen drøftede projektets praksisarena: hvorvidt projektet tager afsæt i plejecenterkontekst eller borgere i eget hjem.

Potentialet er størst ved borgere i eget hjem. Dels fordi rette indsats kan medvirke til at fremme trivsel og fastholde funktionsevne mm – og dels fordi hovedparten af borgerne er i eget hjem. Projektgruppen har dog vurderet at kompleksiteten omkring eget hjem er for omfattende ift projektets tidslinje og ressourcer.

Styregruppen beslutter at processen gennemføres på plejecentre men med forventning om at der i afrapporteringen indgår overvejelser på hvordan de udviklede redskaber og kompetenceforløb kan føres videre fra plejecenterkontekst til borgere i eget hjem.

Den fremlagte projektplan tages til efterretning.

1. **Handleplansaktivitet indenfor teknologistøtte til mennesker med demens**

Styregruppen gør opmærksom på erfaringer med teknologiformidling og teknologistøtte fra Kallerupvej, Demenscenter Sydfyn - ​​​​​​​Rådgivnings- og Aktivitetscenter, samt Det Mobile Rådgivnings- og Aktivitetscenter. Her opleves bl.a. behov før øget kendskab til mulighederne i hverdagsteknologi som f.eks. smartphones fremfor fokusering på egentlig ”demensteknologi”.

UCL undersøger hvordan studerende fra f.eks. multimedieuddannelsen kan inddrages i projektet.

Den fremlagte projektplan tages til efterretning.

1. **Aktivitet indenfor ”Demensvenlige lokalsamfund”**

Projektoplægget er modtaget positivt ved Alzheimerforeningen: De ser med stor velvilje og interesse på projektet og behandler det nu i eget regi.

Projektoplægget skitserer en model hvor UfD parterne i eget regi vælger egnede lokaliteter for etablering og modeludvikling af demensvenligt lokalsamfund. Parterne må gerne udsøge 2-3 mulige lokaliteter så UfD som helhed sikrer bredde og variation på arenaerne.

Den politiske følgegruppe har været aktivt involveret i at udvikle indsatsen for demensvenlige lokalsamfund. Det vurderes hensigtsmæssigt at inddrage den politiske følgegruppe i den videre proces på kommende møde i følgegruppen.

**Beslutning:** Der afventes tilbagemelding fra Alzheimerforeningen. Ved positiv tilbagemelding fortsætter projektudvikling med dem og parterne søger i fællesskab finansiering af projektet. Hvis ikke Alzheimerforeningen ønsker at indgå vil UfD fortsætte projektudviklingen og søge finansiering.

Når samarbejdet om projektet er afklaret udarbejdes ved sekretariatet et generelt oplæg til politisk drøftelse ved parterne. Efterfølgende kan hver part vurdere hvordan den videre politiske proces bedst håndteres.

1. **InnoRun**

De deltagende parter har alle en positiv vurdering af InnoRun: Generelt godt engagement, processen viser potentialet i det tværprofessionelle samarbejde, de studerende er meget innovative og praksisrepræsentanterne fik nyt syn på ellers velkendte udfordringer.

Det vurderes at flere af de udviklede løsningsforslag er meget interessante og fortjener at indgå i en 2.runde hvor f.eks. andre deltagere bygger videre.

Det vurderes at InnoRun fortjener gentagelse og evt. udbygning så deltagerne ledes til at give forslag på en proces hvor deres innovative løsningsforslag også kvalificeres gennem deres bud på udvikling, kvalificering, test mv.

Styregruppen foreslår at InnoRun konceptet kobles til udvikling af demensvenlige lokalsamfund og gerne med inddragelse af værtskabs-perspektiver. OK-Fonden er villige til at åbne dørene hvis de studerende har brug for on-site erfaringer.

1. **Teknologisamarbejde**

Det fremsendte materiale er drøftet. Styregruppen finder der er spændende elementer ved den beskrevne teknologi som understøtter borgere i virtuelt formidlede træningsindsatser. Det vurderes relevant ved flere sygdomme og tilstande med funktionstab. Men specifikt på demensområdet viser aktuel forskning fra Svendborg at mennesker med demens har brug for fællesskab og sociale aktiviteter for at fastholdes i og få udbytte af træning. Det skitserede samarbejde om teknologistøtte konflikter således med evidens på området.

**Beslutning:** Styregruppen finder teknologien interessant, men som nævnt viser viden, at mennesker med demens har bedst udbytte af træning forankret ved sociale fællesskaber. Og på den baggrund vurderede styregruppen at der ikke var grundlag for at indgå i et samarbejde herom.

1. **Datadrevet udvikling på demensområdet**

Styregruppen har fortsat stor interesse i indsats med Big Data. Det vurderes endvidere at indsatser kan hente inspiration fra bl.a. området for senhjerneskade hvor Odense Kommune har indsatser og ressourcer.

**Beslutning:** Sekretariatet udarbejder oplæg som kan bruges til ansøgning om midler til for-proces. For-processen har fokus på at tilvejebringe grundlag for projektbeskrivelse og søgning af eksterne midler. Paul Erik støtter denne proces og medvirker til at bære ansøgning frem til rette parter. Med midler til for-proces kan UfD involvere Dansk Center for Aldringsforskning, relevante teknologi- og algoritmepartere mv. i udvikling af egentlig projektbeskrivelse.

1. **Følgegruppe for borgere og pårørende**

Styregruppen takker følgegruppen for indsatsen. Følgegruppen har bidraget betydeligt i udviklingen af oplæg til demensvenlige samfund og til kvalificering af udviklingscentrets øvrige indsatser.

Styregruppemedlemmerne undersøger mulighed for at tilknytte flere borgere eller pårørende til følgegruppen.

1. **Politisk følgegruppe**

Den politiske følgegruppe har på begge de foregående møder bidraget med engagement og visioner i udvikling af oplæg til demensvenlige lokalsamfund. På kommende møde forventes oplægget om demensvenlige lokalsamfund at være videreudviklet med beskrivelse af proces for udvælgelse af 9 lokalområder samt proces for at rejse ekstern finansiering. På kommende møde med den politiske følgegruppe inviteres deltagerne til at kvalificere det fælles oplæg og spille ind med egne lokale perspektiver.

Processen kan evt. indledes med oplæg ved Kirsten Vie Madsen og forskere om fællesskabets betydning for mennesker med demens og pårørende.

1. **Evt**

Kirsten Vie Madsen orienterede om aktivitet med Demensalliancen i Svendborg d. 10 maj 2019: Giv demens et twist. Det bliver et stort arrangement med mange deltagere, flere aktiviteter og pressedækning. Erik Knudsen gør opmærksom på at ved sådanne arrangementer kan Serviceøkonom-uddannelsen inddrages. Serviceøkonomuddannelsen er målrettet event- og turismebranchen.

Udviklingscentret undersøger mulighed for at deltage med en stand eller lign.

UfD hjemmeside er bygget på gratis platform som åbenbart ikke kan bære banner og forsat tiltagende materialemængde. Flytning til professionel platform estimeres at koste ca. 5.500 til licens, hosting og arbejdstimer. Processen iværksættes.

1. **Dagsordens punkter for kommende møde**

Delevaluering af Udviklingscenter for Demens og drøftelse af proces omkring beslutning om udviklingscentrets fremtid efter 31. august 2020.

Opsamling på dialog med Kallerupvej, Demenscenter Sydfyn, ​​​​​​​Rådgivnings- og Aktivitetscenter samt Det Mobile Rådgivnings- og Aktivitetscenter.

1. **Dato for næste styregruppemøde: Mandag d. 20. maj 2019 kl. 14.00 – 15.45 og efterfølgende møde med politisk følgegruppe kl 16.00 – 17.30**